PROTESTNA POSLANICA S TRIGLAVA

Danes je petek, prebivalke in prebivalci Slovenije že 70. teden protestiramo zoper nesposobno, korumpirano, kriminalno vlado Janeza Janše in njegovih podrepnikov.

Danes se naš glas upora razlega s Triglava, najvišje slovenske gore, ki je že od nekdaj tudi simbol boja za svobodo, boja za pravico, boja proti tujim in domačim okupatorjem, boja proti fašizmu v vseh njegovih oblikah.

Naše današnje sporočilo je preprosto. Prebivalke in prebivalci te države nismo razdvojeni, le redkokdaj v naši zgodovini smo bili bolj složni:

Dovolj imamo politikantstva, dovolj klientelizma, dovolj korupcije, dovolj prenašanja odgovornosti za vaše napake na naša ramena, dovolj imamo vaše sovražnosti, vaših žalitev in vašega sprenevedanja. Dovolj imamo praznih obljub, zakulisnih dogovorov in vaših kretenskih selfijev.

Narod ni glup, ne boste nas razdvojili, ne boste nas zamotili in ne bomo pozabili. Po 30 letih strankokracije, vedno novih obljub in obrazov, hkrati pa vedno prisotnega plenjenja in razprodaje države vas imamo dovolj.

Zahtevamo odstranitev Janeza Janše in njegovih sostorilcev na smetišče politične zgodovine in čimprejšnje predčasne volitve! Vendar nikakor ne zahtevamo samo tega, zahtevamo radikalno drugačno politiko, politiko, ki se zaveda, da služi ljudem, ki se zaveda, da je Slovenija socialna država, politiko, ki spoštuje civilno družbo, socialni dialog in pravice vsake delavke, vsakega študenta, vsake upokojenke in vseh tistih, ki so se jim v zadnjih 30 letih sanje o novi Švici spremenile v nočno moro boja za golo preživetje.

Čas se je iztekel vsem politikom, ki postavljajo všečnost pred resnico, izgovore pred lastno odgovornost in prazne obljube pred konkretna dejanja. Nastopil je čas, da vsi skupaj postavimo dobrobit človeka in okolja pred kapital in dobiček.

Zahtevamo državo, v kateri se bodo lahko po tridesetih letih končno uresničile besede, zapisane v naši ustavi: V Sloveniji ima oblast ljudstvo!

Naš upor se bo nadaljeval, dokler bo potrebno, na ulicah, trgih, v gozdovih ob rekah in na vrhovih!

Se vidimo v petek!